
П Р А В И Л А
за условията и реда за разпределение, разходване, наблюдение, оценка  и отчитане на средствата от държавния бюджет за присъщата  на АМТИИ – Пловдив научна или художественотворческа дейност

Раздел І 

Приоритети


Чл.1. Приоритети за развитието на присъщата на АМТИИ  научна или художественотворческа дейност: 
1. Реализация на художественотворчески изяви на преподаватели, студенти и докторанти (концерти, спектакли, изложби и др.), включително съвместни проекти между различни специалности.

2. Художественотворчески прояви с международно признание доказани със съответен документ (грамота, сертификат и др.)

3. Реализация на инфраструктурни проекти осигуряващи по-качествени  и конкурентоспособни научни изследвания и/или художественотворческа дейност. 

4. Стимулиране на научните изследвания и научното израстване на преподаватели, студенти и докторанти чрез подкрепа на публикации в реферирани издания и издания с импакт фактор, както и за издаване на научни трудове.
5. Изследване на нови  тенденции в съвременните изкуства и наука.

6. Частично финансиране на научни или творчески форуми.

7. Приложение и популяризиране на различни музикални, танцови и изобразителни техники, умения и иновации.

8. Разпространение на научните и художественотворчески приноси на АМТИИ в системата на средното образование.

Раздел ІІ
Условия и ред за изразходване на средствата

Чл.2. АС може да вземе решение за разкриване на постоянна партида “Текущо финансиране и подпомагане” за допълнителна финансова подкрепа към текущи  проекти за научна или художественотворческа дейност, финансирани от национални или международни научни организации. АС определя реда за натрупването, разходването и отчитането на средствата в партидата и максималният размер на всяка позиция от нея.     

Чл.3. В конкурсите за финансиране на проекти за научна или художественотворческа дейност могат да участват преподаватели, работещи в Академията на основен трудов договор, или на трудов договор за допълнителен труд по чл.111 от Кодекса на труда, докторанти, студенти, както и колективи от Академията. Ръководител на научноизследователски или творчески колектив е преподавател с доказана научна компетентност и опит, съответстващи на целите на проекта, който притежава образователната и научна степен “доктор” или е хабилитирано лице.
Чл.4. Катедрените съвети одобряват проектите за научна или художественотворческа дейност, които да участват в конкурса за съответната календарна година. Проектите трябва да са формирани и разработени в съответствие с изискванията на Раздел IV „ Съдържание на проекта” от настоящите правила.
 Чл.5. Целите на проектите следва да развиват с приоритет научния и художественотворчески потенциал на преподавателите, студентите и докторантите.            

Чл.6. Получените резултати при реализирането на проекти свързани с научни изследвания задължително се публикуват. Отговорен за публикуването им е ръководителят на проекта. 
Чл.7. За организацията, провеждането и отчитането на конкурсите Ректорът назначава 9 членна комисия, оглавявана от заместник-ректора по  художественотворческата дейност. В състава й се включват преподаватели и служители на административни длъжности по предложение на факултетните съвети.
Чл.8. Заседанията на комисията се считат за редовни, ако на тях присъстват две трети от членовете й. За своите решения комисията съставя протоколи, удостоверени с подписа на участвалите в заседанието членове.
Чл.9. Академичния съвет осъществява контрол върху работата на комисията и приема резултатите от конкурса за съответната година. Резултатите от проведените конкурси се обявяват на интернет страницата на АМТИИ.
Чл.10. Разходването на средствата, отпуснати целево за научна или художественотворческа дейност, се осъществява въз основа на сключен договор с ръководителя на проекта. 
Чл.11. Зам.-ректорът по художественотворческата дейност представя на министъра на образованието и науката шестмесечен и годишен отчет съгласно изискванията на Наредбата приета с ПМС №233 от 10.09.2016г..

Раздел ІII
Критерии за избор и класиране на проекти

Чл.12. Критерии за избор и класиране на проекти в областта на научната или художественотворчeската дейност: 
1. Брой на художественотворческите прояви в един проект
2. Брой и места на реализация на проекта, очакван обхват на публиките
3. Гостуващи участници с международна известност (без заплащане на хонорар за участието)
4. Разработен план за медийно отразяване на проекта
5. Възможности за мултиплициране на проекта
6. Брой статии в сборници от научни конференции представени в Conference Proceedings в Thomson Reuters и/ или SCOPUS 
7. Брой монографии
8. Брой художественотворчески прояви с международно признание  
9. Дофинансиране на дейности по проекта от външен източник
10. Обоснованост на исканите средства за изпълнение на проекта ( Оценява се аргументацията и съответствието на отделните видове разходи за целите на проекта)




Раздел IV

Съдържание на проекта

Чл.13.  Основни компоненти, които трябва да съдържат проектите:
1. Наименование и вносител на проекта;

2. Анотация;

3. Описание на научните изследвания или художественотворческа дейност:
· Анализ на състоянието на изследванията по проблема

· Изследователски цели и задачи

· Очаквани резултати, научни приноси и/или художественотворчески постижения
· Приложимост на резултатите (научни постижения, разпространение на резултатите, научен обмен, професионално развитие на кадрите, социални ефекти и др.)

4. Срок за изпълнение на проекта;

5. Работна програма по години;

6. Обосновано финансово разпределение по години;
7. Ръководител на научноизследователския или творчески колектив и списък на членовете му, придружен от автобиографиите им.




Раздел V
Процедура за оценка, класиране и избор на проекти за научна или художественотворческа дейност

Чл.14. Предложения на проекти за участие в конкурса могат да се правят след обявяване на конкурс със заповед на Ректора на АМТИИ при спазване на следните условия:

1. Едно лице или ръководител на колектив може да представи за текущ конкурс само 1 предложение на проект.
2. Не се разглеждат предложения на проекти, представени за участие в конкурса ако:
· вносителят или ръководителят на предложението ръководи преходен проект, който не завършва към датата на изтичане на текущия конкурс;

· ръководителят  участва като член в повече от два други колектива; 

· са планирани за срок,  по-дълъг от 3 години;

· не са представени според изискванията на чл.13 от настоящия Правилник; 

· не са представени в обявения със заповедта на Ректора срок;
· не са одобрени на катедрен съвет.
Чл.15. Избор на рецензенти и условия за рецензиране на предложените проектите:

1.  Не могат да се избират за рецензенти:  ръководители предложили проекти или членове на назначената от Ректора комисия по чл.7 от настоящите Правила.
2.   Поне единият рецензент не  работи по договор с АМТИИ;

3.  Рецензентите депозират рецензиите в  срок до 10 дни от получаване на материалите за рецензиране.
Чл.16. Изборът на проектите за финансиране се извършва от  назначената от Ректора комисия по чл. 7 от настоящите Правила въз основа на определените критерии по раздел ІII от същите.

Чл.17. Контролът по изпълнението на настоящите Правила и Наредбата за условията и реда за оценката, планирането, разпределението и разходването на средствата от държавния бюджет за финансиране на присъщата на държавните висши училища научна или художественотворческа дейност приета с ПМС №233 от 10.09.2016г. се осъществява от Заместник-Ректора по  художественотворческа дейност в АМТИИ-Пловдив.
Настоящите Правила са приети от Академичния съвет с Протокол № 2 от 18.11.2016г.

